LV Eiropas Savienības Oficiālais Vēstnesis C 155/13

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 155/05

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

“FOCACCIA DI RECCO COL FORMAGGIO”

EK Nr.: IT-PGI-0005-0944-31.01.2012

AĢIN ( X ) ACVN ( )

1. Nosaukums

“Focaccia di Recco col formaggio”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.4. grupa. Maize, mīklas izstrādājumi, kūkas, konditorejas izstrādājumi, cepumi un citi maizes un konditorejas izstrādājumi

3.2. Produkta apraksts, uz kuru attiecas nosaukums (1)

Produkts “Focaccia di Recco col formaggio” ir konditorejas izstrādājums, ko cep no mīksto kviešu miltu mīklas, kurā iemīcīta olīveļļa, ūdens un sāls; izstrādājumam ir mīkstas masas svaigsiera pildījums.

Piedāvājot patērētājam produktu “Focaccia di Recco col formaggio”, tam jābūt ar šādām īpašībām.

Forma: apaļa, kvadrātveida vai taisnstūrveida.

Izmēri: — apaļas formas izstrādājumam – minimālais diametrs 25 cm, — kvadrātveida formas izstrādājumam – malu garums no 25–120 cm, — taisnstūrveida formas izstrādājumam – garāko malu maksimālais garums 120 cm, īsāko malu maksimālais garums 25 cm, — izstrādājuma biezums, mērot malās, mazāks par 1 cm.

Izskats: — virsa – neregulāra, klāta burbuļiem; — augšpuse – zeltainā krāsā ar tumšas kastaņkrāsas apvidiem vai svītrojumu; — apakšpuse – dzintardzeltenā, bet ne baltā krāsā; — garnējums – kausēts siers ar krēmīgu konsistenci; — konsistence aptaustot – virspusē trausla, bet iekšpusē mīksta.

Ēdot produkts ir aromātisks un kraukšķīgs, mīkla ir viegli sāļa ar mazceptas maizes aromātu un piena un svaigsiera smaržām; izmantotais siers ir saldens ar vieglu un patīkamu skābenuma piegaršu.

3.3. Izejvielas (tikai pārstrādātiem produktiem)

“Focaccia di Recco col formaggio” ražošanas metodē paredzēta šādu sastāvdaļu izmantošana:

— “00” tipa mīksto kviešu milti, kuriem piemīt šādas īpašības: W > 300, P/L – vismaz 0,50, vai “Manitoba” kviešu “00” tipa milti,

— dabīgais ūdens,

— neapstrādāta augstākā labuma olīveļļa,

— smalkais sāls,

— mīkstas masas svaigsiers.

“Focaccia di Recco col formaggio” ražošanai izmantojamo sieru iegūst, pārstrādājot svaigu, pasterizētu govs pienu.

Piena pārstrādes vietai nav noteikta ģeogrāfiskā ierobežojuma.

“Focaccia di Recco col formaggio” garnēšanai paredzētajam sieram jābūt ar krēmīgu konsistenci, bez saldkrējuma pievienošanas un piemērotam, lai izturētu ar cepšanas apstākļiem saistīto karstumu; siers nedrīkst būt staipīgs, veidot burbulīšus vai izdalīt sūkalas.

“Focaccia di Recco col formaggio” gatavošanai izmantotajam sieram jābūt ar šādām īpašībām:

Parametri Apraksts Forma taisnstūrveida ar noapaļotām malām Izmēri pamatnes malu garums attiecīgi 15–20 cm un 8–10 cm; sāni taisni un plakani, sānu augstums 4–5 cm Svars 0,7–2 kg Siera masas īpašības masa mīksta, samērā blīva, pienaina un viendabīga, bez acojuma Siera masas krāsa balta vai balti mirdzoša Mitruma saturs (neapstrādātam produktam) 57–60 % Proteīnu saturs (neapstrādātam produktam) 13–15 % Tauku saturs (neapstrādātam produktam) 21–24 % Tauku saturs sausnā 48–60 %

3.4. Dzīvnieku barība (tikai dzīvnieku izcelsmes produktiem)

—

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visiem izstrādājuma “Focaccia di Recco col formaggio” ražošanas posmiem, sākot no mīklas sagatavošanas un mīcīšanas līdz garnēšanai un cepšanai jānoris 4. punktā noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Produktu “Focaccia di Recco col formaggio” var piedāvāt tirdzniecībā veselu vai sagrieztu porcijās.

Aizliegts produktu iepriekš apcept, pārsaldēt, sasaldēt vai kā citādi apstrādāt, izmantojot citus iekonservēšanas paņēmienus.

3.7. Īpaši noteikumi marķēšanai

Produktu identificē, piestiprinot uz tā virsas cietes “oblātas” veida etiķeti. Uz etiķetes norāda produkta “Focaccia di Recco col formaggio” nosaukumu neatdalīti no norādes “Indicazione Geografica Protetta” (aizsargāta ģeogrāfiskās izcelsmes norāde) pilniem vārdiem un akronīma veidā.

4. Precīza ģeogrāfiskā apgabala definīcija

“Focaccia di Recco col formaggio” ražošanas apgabals aptver visu Recco pašvaldības teritoriju un šādu tai kaimiņos esošo pašvaldību teritoriju: Avegno, Sori un Camogli.

5. Saikne ar ģeogrāfisko apgabalu

5.1. Ģeogrāfiskā apgabala specifika

Pašvaldības, kas ietilpst “Focaccia di Recco col formaggio” ražošanas apgabalā, ir daļa no tā apvidus, ko vēsturnieki sauc par “Reko ieleju” (“la valle di Recco”); tas ir apgabals, kuru austrumos norobežo Portofīno kalns (Monte di Portofino) – Camogli pašvaldības teritorijā –, kura rietumos atrodas Sori (Sori) pilsēta, pie kā pieder arī Recco pašvaldība, un kuru ziemeļos norobežo Avegno pašvaldības teritorija.

Šajā apgabalā ieradās Recco amatnieki–maiznieki, kas kopš pagājušā gadsimta 60. un 70. gadiem sāka gatavot “Focaccia di Recco col formaggio”, ievērojot Recco tradīcijas.

Mīklas mīcīšana saskaņā ar tradīciju prasa no maizniekiem lielu meistarību. Mīklu vispirms jāizstaipa, tad jāmīca ar rokām, līdz iegūst divas ļoti plānas, gludas un gandrīz caurspīdīgas kārtas. Šādu īpašu mīklas apstrādi, sagatavojot to divās plānās kārtās, veic vienīgi minētajā teritorijā.

5.2. Produkta specifika

Produkts “Focaccia di Recco col formaggio” ir veidots no divām ļoti plānām mīklas kārtām, starp kurām iepilda sieru. Pēc izskata to viegli var atšķirt no tipiskajām “focacce”, kas pagatavotas pēc Itālijas un Ligūrijas tradīcijas, – “Focaccia di Recco col formaggio” ir veidots no ļoti plānām mīklas kārtām un pildīts ar kausēta siera kārtu. Cita raksturīga “Focaccia di Recco col formaggio” īpašība ir saldens, krēmīgas konsistences siers ar patīkamu skābenuma garšas niansi.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Par “Focaccia di Recco col formaggio” reputāciju jau daudzus gadus liecina produktam veltīti pasākumi un nozīmīgi raksti Itālijas un ārvalstu gastronomijas žurnālos un pavārgrāmatās; šajās publikācijās aprakstītas šā produkta ražošanai sagatavotās mīklas plānās kārtas un izmantotā siera patīkamā garša un smarža.

Vissvarīgāko pasākumu vidū ierindojami “Focaccia svētki” (“Festa della focaccia”), kurus kopš 1955. gada svin maija pēdējā nedēļā un kuri ir nozīmīgākais notikums, lai svinētu un nobaudītu “Focaccia di Recco col formaggio”.

“Focaccia di Recco col formaggio” reputācija ir vairākkārtīgi palielinājusies, pateicoties tādiem svarīgiem valsts mēroga notikumiem kā Salone del Gusto Turīnā, Cheese Brā (Brà), Artigiano in Fiera Milānā, Salone Nautico Dženovā.

Kopš pagājušā gadsimta 60. gadu sākuma līdz ar ekonomisko uzplaukumu Itālijā un tūristu plūsmas palielināšanos valsts teritorijā “Focaccia di Recco col formaggio” reputācija un pieprasījums pēc šā produkta pakāpeniski pieauguši, kā par to liecina daudzi raksti, kas par šo produktu publicēti tā laika žurnālos un laikrakstos. 1967. gadā produktu atklāja arī amerikāņu gardēži; ikdienas izdevums Daily American tam devis pat apzīmējumu “gandrīz dievišķs” (“quite divine”).

Par to, kā šis izstrādājums ir kļuvis par tipisku produktu ar stabilu vietu, izteiksmīgi liecina arī Itālijas pirmās nozīmīgākās pavārgrāmatas (Guide Veronelli all’Italia piacevole, izdevn. Garzanti, Milāna, 1968; Guida gastronomica d’Italia, izdevn. TCI, Milāna, 1969).

No tā laika līdz pat mūsu dienām “Focaccia di Recco col formaggio” kā autentisku vietējo produktu min praktiski katrā reģionālā vai vietējā pavārgrāmatā, visos vīna un [ar to saistīto] pārtikas produktu katalogos un daudzos nozares žurnālos.

Atsauce uz specifikācijas publikāciju

(Regulas (EK) Nr. 510/2006 (3) 5. panta 7. punkts)

Valdība ir uzsākusi valsts iebildumu procedūru, aizsargātās ģeogrāfiskās izcelsmes norādes (AĢIN) “Focaccia di Recco col formaggio” atzīšanas pieteikumu 2011. gada 5. augustā publicējot Itālijas Republikas Oficiālā Vēstneša (Gazzetta ufficiale della Repubblica italiana) 181. numurā.

Produkta specifikācijas konsolidētā redakcija ir pieejama šādā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (http://www.politicheagricole.it) un pēc tam noklikšķinot uz “Qualità e sicurezza” (ekrāna augšdaļas labajā pusē) un, visbeidzot, uz “Disciplinari di produzione all’esame dell’UE”.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Skat. 2. atsauci.